CELEX: 32011R0370
Language: hu
Date: 2011-04-11 00:00:00
Title: A Tanács 370/2011/EU rendelete ( 2011. április 11. ) a 10. Európai Fejlesztési Alapra alkalmazandó pénzügyi szabályzatról szóló 215/2008/EK rendeletnek az Európai Külügyi Szolgálat tekintetében történő módosításáról

16.4.2011   
            
            
               HU
            
            
               Az Európai Unió Hivatalos Lapja
            
            
               L 102/1
            
         A TANÁCS 370/2011/EU RENDELETE
   (2011. április 11.)
   a 10. Európai Fejlesztési Alapra alkalmazandó pénzügyi szabályzatról szóló 215/2008/EK rendeletnek az Európai Külügyi Szolgálat tekintetében történő módosításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 217. cikkére,
   tekintettel a 2000. június 23-án Cotonouban aláírt (1) és legutóbb 2010. június 22-én Ouagadougouban, Burkina Fasóban módosított (2), az egyrészről az afrikai, karibi és csendes-óceáni államok, másrészről az Európai Közösség és tagállamai között létrejött partnerségi megállapodásra,
   tekintettel a tagállamok kormányainak a Tanács keretében ülésező képviselői között az AKCS–EK partnerségi megállapodással összhangban a 2008–2013 közötti időszakra vonatkozó többéves pénzügyi keret értelmében nyújtandó közösségi támogatás finanszírozásáról és az EK-Szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodásra (3) (a továbbiakban: belső megállapodás) és különösen annak 10. cikkének (2) bekezdésére,
   tekintettel az Európai Bizottság javaslatára,
   tekintettel a Számvevőszék véleményére (4),
   az Európai Beruházási Bankkal folytatott konzultációt követően,
   mivel:
   
               (1)
            
            
               A 215/2008/EK tanácsi rendelet (5) rögzíti a 10. Európai Fejlesztési Alap (a továbbiakban: EFA) létrehozására és forrásaival kapcsolatos pénzügyi feladatok végrehajtására vonatkozó szabályokat.
            
         
               (2)
            
            
               A Lisszaboni Szerződés létrehozza az Európai Külügyi Szolgálatot (a továbbiakban: EKSZ). Az EKSZ létrehozásának figyelembevétele érdekében az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletet (6) (a továbbiakban: a költségvetési rendelet) a 1081/2010/EU, Euratom európai parlamenti és tanácsi rendelet (7) módosította. Az EFA végrehajtására vonatkozó stabil jogi keret biztosítása, valamint az EKSZ létrehozásának és a költségvetési rendelet módosításának figyelembevétele érdekében szükség van a 215/2008/EK rendelet módosítására.
            
         
               (3)
            
            
               Az Európai Külügyi Szolgálat szervezetének és működésének a megállapításáról szóló, 2010. július 26-i 2010/427/EU tanácsi határozat (8) értelmében az EKSZ egyedülálló jellegű szolgálat, amelyet a költségvetési rendelet alkalmazásában intézményként kell kezelni.
            
         
               (4)
            
            
               Az Európai Unió működéséről szóló szerződés szerint a bizottsági küldöttségek uniós küldöttségekként az EKSZ részévé válnak. Biztosítani kell az uniós küldöttségek működésének folytonosságát és különösen az EFA-források küldöttségek általi igazgatásának folytonosságát és hatékonyságát. A Bizottságot ezért fel kell hatalmazni, hogy az EFA-források felhasználásával kapcsolatos hatásköröket továbbruházza az uniós küldöttségek vezetőire, akik az EKSZ-hez mint különálló intézményhez tartoznak. A belső igazgatási és ellenőrzési rendszerek meghatározásáért továbbra is a felhatalmazás által engedélyezésre jogosult tisztviselőnek kell felelnie, azonban a belső igazgatási és ellenőrzési rendszerek megfelelő kialakításáért és működtetéséért, valamint a források kezeléséért és a küldöttségeken belüli műveletekért az uniós küldöttségek vezetőinek kell felelniük. Ezzel kapcsolatban évente kétszer kell jelentést tenniük. Helyénvaló a Bizottságra alkalmazandó szabályokkal összhangban az említett felhatalmazás visszavonásáról is rendelkezni.
            
         
               (5)
            
            
               A hatékony és eredményes pénzgazdálkodás elvének való megfelelés érdekében az uniós küldöttségek vezetőinek – továbbadott felhatalmazás által engedélyezésre jogosult tisztviselőként eljárva – alkalmazniuk kell a bizottsági szabályokat, és rájuk is ugyanazon feladatoknak, kötelezettségeknek és elszámoltathatóságnak kell vonatkozniuk, mint az összes többi továbbadott felhatalmazás által engedélyezésre jogosult tisztviselőre. E tekintetben a Bizottságot saját intézményüknek kell tekinteniük.
            
         
               (6)
            
            
               A mentesítéssel kapcsolatban – mivel az EKSZ-t a költségvetési rendelet alkalmazásában intézményként kell kezelni – az EKSZ-re teljeskörűen vonatkozniuk kell a 215/2008/EK rendelet 142., 143. és 144. cikkében előírt eljárásoknak. Az EKSZ-nek ezzel összefüggésben teljeskörűen együtt kell működnie a mentesítési eljárásban érintett intézményekkel, és – adott esetben – további szükséges tájékoztatást kell nyújtania, többek között a vonatkozó szervek ülésein való részvétele révén. Az EFA-források felhasználásáért a 215/2008/EK rendelet 2. cikke szerint továbbra is a Bizottságnak kell felelnie, beleértve azokat az EFA-forrásokat is, amelyeket továbbadott felhatalmazás által engedélyezésre jogosult tisztviselőként az uniós küldöttségek vezetői használnak fel. Annak érdekében, hogy a Bizottság elláthassa feladatait, az uniós küldöttségek vezetőinek a Bizottság rendelkezésére kell bocsátaniuk a szükséges információkat. Az Unió külügyi és biztonságpolitikai főképviselőjét (a továbbiakban: főképviselő) egyidejűleg tájékoztatni kell, és a főképviselőnek elő kell segítenie az uniós küldöttségek és a Bizottság szervezeti egységei közötti együttműködést. Mivel ez a struktúra még újdonságnak számít, magas szintű rendelkezéseket kell alkalmazni az átláthatósággal és a pénzügyi elszámoltathatósággal kapcsolatban.
            
         
               (7)
            
            
               Az EFA-források teljes felhasználásáért – ideértve az uniós küldöttségek vezetőinek továbbadott EFA-forrásokra vonatkozó számviteli műveleteket is – továbbra is a Bizottság számvitelért felelős tisztviselője felel.
            
         
               (8)
            
            
               Az EKSZ, illetve a Bizottság alkalmazásában álló, továbbadott felhatalmazás által engedélyezésre jogosult tisztviselők közötti koherencia és egyenlő bánásmód, valamint a Bizottság megfelelő tájékoztatásának biztosítása érdekében a Bizottság pénzügyi szabálytalanságokat figyelő testületének az EKSZ-en belüli szabálytalanságokért is felelősnek kell lennie, amennyiben a Bizottság végrehajtási hatásköröket ruház tovább az uniós küldöttségek vezetőire. Ennek ellenére a pénzgazdálkodási felelősség és a fegyelmi intézkedések közötti kapcsolat fenntartása érdekében a Bizottságnak jogosultnak kell lennie arra, hogy eljárás indítására kérje fel a főképviselőt, amennyiben a testület szabálytalanságokat tapasztal a Bizottságnak az uniós küldöttségek vezetőire továbbruházott hatásköreit illetően. Ilyen esetben a főképviselőnek a személyzeti szabályzattal összhangban meg kell tennie a szükséges intézkedéseket.
            
         
               (9)
            
            
               A hatékony és eredményes belső ellenőrzés érdekében fontos, hogy a Bizottság belső ellenőrének ellenőrzési hatásköre kiterjedjen az uniós küldöttségek vezetőire is a rájuk továbbruházott pénzgazdálkodás vonatkozásában.
            
         
               (10)
            
            
               Az EFA-források felhasználása feletti demokratikus ellenőrzés biztosítása érdekében az uniós küldöttségek vezetőinek a küldöttségen belül kialakított belső igazgatási és ellenőrzési rendszerek hatékonyságára és eredményességére, valamint a rájuk átruházott műveletek igazgatására vonatkozó információkat tartalmazó jelentéssel együtt megbízhatósági nyilatkozatot kell benyújtaniuk. Az uniós küldöttségek vezetői jelentését mellékelni kell a felhatalmazás által engedélyezésre jogosult felelős tisztviselő éves tevékenységi jelentéséhez, és az Európai Parlament és a Tanács rendelkezésére kell bocsátani.
            
         
               (11)
            
            
               A 215/2008/EK rendeletet ezért ennek megfelelően módosítani kell,
            
         ELFOGADTA EZT A RENDELETET:
   1. cikk
   A 215/2008/EK rendelet a következőképpen módosul:
   
               1.
            
            
               A 14. cikk (3) bekezdésének első albekezdése helyébe a következő szöveg lép:
               „(3)   A Bizottság megfelelő módon rendelkezésre bocsátja az általa kezelt EFA-ból származó források kedvezményezettjeire vonatkozó információkat, amennyiben az EFA-források felhasználása centralizált alapon és közvetlenül a saját szervezeti egységei vagy az uniós küldöttségek útján történik a 17. cikk második bekezdése szerint, más igazgatási módok esetében pedig a finanszírozás kedvezményezettjeire vonatkozó azon információkat, amelyeket a pénzügyi lebonyolítás feladataival megbízott jogalanyoktól kapott.”
            
         
               2.
            
            
               A 17. cikk a következő bekezdésekkel egészül ki:
               „Az EFA-források felhasználására vonatkozó hatásköreit azonban a Bizottság átruházhatja az uniós küldöttségek vezetőire. Az Unió külügyi és biztonságpolitikai főképviselőjét (a továbbiakban: főképviselő) erről egyidejűleg tájékoztatni kell. Amennyiben az uniós küldöttségek vezetői továbbadott felhatalmazás által engedélyezésre jogosult tisztviselőként járnak el, az EFA-források felhasználására vonatkozó bizottsági szabályokat alkalmazzák, és ugyanazok a feladatok, kötelezettségek és elszámoltathatóság vonatkozik rájuk, mint a Bizottság összes többi, továbbruházott felhatalmazás útján engedélyezésre jogosult tisztviselőjére.
               A Bizottság ezt a felhatalmazást saját szabályai szerint visszavonhatja.
               A második bekezdés alkalmazásában a főképviselő meghozza az uniós küldöttségek és a Bizottság szervezeti egységei közötti együttműködéséhez szükséges intézkedéseket.
               A Bizottság és az Európai Külügyi Szolgálat (a továbbiakban: EKSZ) részletes szabályokról állapodhatnak meg annak érdekében, hogy megkönnyítsék az uniós küldöttségek számára a belső megállapodás 6. cikke szerint az EFA-hoz kötődő támogatási kiadásokra fenntartott források felhasználását. Ezen szabályok nem tartalmazhatnak ezen rendelet rendelkezéseitől való eltérést.”
            
         
               3.
            
            
               A 25. cikk (1) bekezdésében az első albekezdés helyébe a következő szöveg lép:
               „(1)   Amennyiben a Bizottság központosított módon használja fel az EFA-forrásokat, a végrehajtás feladatait vagy a 17. cikk második bekezdésével összhangban saját szervezeti egységei, vagy az uniós küldöttségek útján közvetlenül, vagy e cikk (2), (3) és (4) bekezdésével és a 26–29. cikkel összhangban közvetetten kell elvégezni.”
            
         
               4.
            
            
               A 32. cikk a következő bekezdéssel egészül ki:
               „(5)   Amennyiben az uniós küldöttségek vezetői a 17. cikk második bekezdése szerint továbbadott felhatalmazás által engedélyezésre jogosult tisztviselőként járnak el, az e minőségben végzendő feladataik és hatásköreik meghatározásáért, gyakorlásáért, ellenőrzéséért és értékeléséért felelős intézmény a Bizottság lesz. A Bizottság erről ezzel egyidejűleg tájékoztatja a főképviselőt.”
            
         
               5.
            
            
               A 38. cikk második bekezdése a következő mondattal egészül ki:
               „A felhatalmazás által engedélyezésre jogosult tisztviselők éves tevékenységi jelentéseit szintén az Európai Parlament és a Tanács rendelkezésére kell bocsátani.”
            
         
               6.
            
            
               A következő cikk kerül beillesztésre:
               „38a. cikk
               (1)   Amennyiben az uniós küldöttségek vezetői a 17. cikk második bekezdésének megfelelően továbbadott felhatalmazás által engedélyezésre jogosult tisztviselőként járnak el, a források megfelelő felhasználása vonatkozásában szorosan együttműködnek a Bizottsággal annak érdekében, hogy biztosítsák különösen a pénzügyi műveletek jogszerűségét és szabályszerűségét, a források igazgatása során a hatékony és eredményes pénzgazdálkodás elvének tiszteletben tartását, valamint az Unió pénzügyi érdekeinek hatékony védelmét.
               Ennek érdekében meghozzák a szükséges intézkedéseket, hogy a rájuk továbbruházott EFA-források felhasználásának vonatkozásában megelőzzenek minden, a Bizottság felelősségét esetlegesen veszélyeztető helyzetet, valamint minden olyan prioritás-ellentétet, amely hatással lehet a rájuk továbbruházott pénzgazdálkodási feladatok végrehajtására.
               Amennyiben a második albekezdésben említett típusú helyzet vagy ellentét alakul ki, az uniós küldöttségek vezetői erről haladéktalanul tájékoztatják a Bizottság és az EKSZ illetékes főigazgatóját. A főigazgatók megteszik a megfelelő lépéseket a helyzet orvoslására.
               (2)   Amennyiben az uniós küldöttségek vezetői a 37. cikk (4) bekezdésében említett helyzetbe kerülnek, az ügyet az 54. cikk (3) bekezdése szerint létrehozott, a pénzügyi szabálytalanságokat figyelő külön testülethez utalják. Bármely, az Unió érdekeit esetlegesen sértő jogellenes tevékenység, csalás vagy korrupció esetén tájékoztatják az alkalmazandó jogszabályok által kijelölt hatóságokat és szerveket.
               (3)   A 17. cikk második bekezdésének megfelelően továbbadott felhatalmazás által engedélyezésre jogosult tisztviselőként eljáró uniós küldöttségek vezetői jelentést tesznek felhatalmazás által engedélyezésre jogosult tisztviselőjüknek, hogy ez utóbbi belefoglalhassa jelentésüket a 38. cikkben említett éves tevékenységi jelentésébe. Az uniós küldöttségek vezetői jelentésükben kitérnek a küldöttségen életbe léptetett belső irányítási és ellenőrzési rendszerek hatékonyságára és eredményességére, valamint a rájuk továbbruházott műveletek irányítására, és benyújtják az 54. cikk (2a) bekezdése szerinti megbízhatósági nyilatkozatot. Ezeket a jelentéseket mellékelni kell a felhatalmazás által engedélyezésre jogosult tisztviselő éves tevékenységi jelentéséhez, és az Európai Parlament és a Tanács rendelkezésére kell bocsátani, figyelembe véve adott esetben azok bizalmas jellegét.
               Az uniós küldöttségek vezetői teljes mértékben együttműködnek a mentesítési eljárásban részt vevő intézményekkel, és adott esetben minden további szükséges információt biztosítanak. Ezzel kapcsolatban felkérhetők arra, hogy részt vegyenek az érintett szervek ülésein, és támogassák a felhatalmazás által engedélyezésre jogosult felelős tisztviselőt.
               (4)   A 17. cikk második bekezdése szerinti továbbadott felhatalmazás által engedélyezésre jogosult tisztviselőként eljáró uniós küldöttségek vezetői válaszolnak a felhatalmazás által engedélyezésre jogosult tisztviselők megkereséseire, akár saját kezdeményezésre, akár – a mentesítéssel kapcsolatban – az Európai Parlament kérésére küldik azokat.
               (5)   A Bizottság biztosítja, hogy a továbbruházási jogkörök ne sérthessék a 142., 143. és 144. cikk szerinti mentesítési eljárást.”
            
         
               7.
            
            
               A 39. cikk (1) bekezdése a következő albekezdéssel egészül ki:
               „Az EFA-források teljes felhasználásáért – ideértve az uniós küldöttségek vezetőire továbbruházott EFA-forrásokhoz kapcsolódó számviteli műveleteket is – továbbra is a Bizottság számvitelért felelős tisztviselője felel.”
            
         
               8.
            
            
               Az 54. cikk a következőképpen módosul:
               
                           a)
                        
                        
                           a szöveg a következő bekezdéssel egészül ki:
                           „(2a)   A felhatalmazás által engedélyezésre jogosult tisztviselő felel az uniós küldöttségek vezetői számára történő továbbadott felhatalmazás esetén a létrehozandó belső igazgatási és ellenőrzési rendszerek meghatározásáért, valamint e rendszerek hatékonyságáért és eredményességéért. Az uniós küldöttségek vezetői felelnek – a felhatalmazás által engedélyezésre jogosult tisztviselő utasításainak megfelelően – e rendszerek megfelelő kialakításáért és működtetéséért, valamint a hatáskörükbe tartozó források és az uniós küldöttségen végrehajtott műveletek igazgatásáért. Feladatuk megkezdése előtt a 37. cikk (3) bekezdésével összhangban meghatározott képzéseken kell részt venniük az engedélyezésre jogosult tisztviselők feladataival és felelősségével, valamint az EFA-források felhasználásával kapcsolatban.
                           Az uniós küldöttségek vezetői az e bekezdés első albekezdése szerinti feladataikról a 38a. cikk (3) bekezdésének megfelelően tesznek jelentést.
                           Az uniós küldöttségek vezetői minden évben megbízhatósági nyilatkozatot nyújtanak be a felhatalmazás által engedélyezésre jogosult tisztviselőnek a küldöttségnél életbe léptetett belső igazgatási és ellenőrzési rendszerekről, valamint a rájuk továbbruházott műveletek irányításáról és azok eredményéről, annak érdekében, hogy az engedélyezésre jogosult tisztviselő elkészíthesse a 38. cikkben előírt megbízhatósági nyilatkozatát.”;
                        
                     
                           b)
                        
                        
                           a szöveg a következő bekezdéssel egészül ki:
                           „(4)   Amennyiben az uniós küldöttségek vezetői a 17. cikk második bekezdése szerint továbbadott felhatalmazás által engedélyezésre jogosult tisztviselőként járnak el, az e cikk (3) bekezdésében említett esetekben a Bizottság által az e cikk (3) bekezdése szerint létrehozott, a pénzügyi szabálytalanságokat figyelő külön testület rendelkezik hatáskörrel.
                           Amennyiben a testület rendszerbeli problémákat észlel, úgy erről ajánlásokat tartalmazó jelentést küld az engedélyezésre jogosult tisztviselőnek, a főképviselőnek és a felhatalmazás által engedélyezésre jogosult tisztviselőnek – amennyiben ez utóbbi nem az érintett személy –, valamint a belső ellenőrnek.
                           A testület véleménye alapján a Bizottság felkérheti a főképviselőt, hogy kinevező hatóságként eljárva kezdeményezzen eljárást a fegyelmi vagy anyagi felelősség megállapítására a továbbadott felhatalmazás által engedélyezésre jogosult tisztviselők ellen, amennyiben a szabálytalanságok a rájuk továbbruházott bizottsági hatásköröket érintik. Ilyen esetben a főképviselő megfelelő intézkedéseket hoz a személyzeti szabályzattal összhangban annak érdekében, hogy végrehajtsa a Bizottság ajánlása szerint a fegyelmi és/vagy anyagi felelősség megállapítására indított eljárással kapcsolatos döntéseket.
                           A tagállamok teljes mértékben támogatják az Uniót az ideiglenes alkalmazottak személyzeti szabályzatának 22. cikke szerint a felelősség végrehajtásában azon ideiglenes alkalmazottak esetében, akikre a Közösségek egyéb alkalmazottaira vonatkozó alkalmazási feltételek 2. cikkének e) pontja alkalmazandó.”
                        
                     
         
               9.
            
            
               A 89. cikk a következő bekezdéssel egészül ki:
               „Az EKSZ belső ellenőrzésének alkalmazásában a 17. cikk második bekezdésének megfelelően továbbadott felhatalmazás által engedélyezésre jogosult tisztviselőként eljáró uniós küldöttségek vezetői a rájuk átruházott pénzgazdálkodás vonatkozásában a Bizottság belső ellenőrének ellenőrzési hatáskörébe tartoznak.”
            
         
               10.
            
            
               A szöveg az alábbi cikkel egészül ki:
               „144a. cikk
               Az EKSZ-re teljes mértékben alkalmazandók a 142., 143. és 144. cikkben előírt eljárások. Az EKSZ ezzel összefüggésben teljeskörűen együttműködik a mentesítési eljárásban érintett intézményekkel, és – adott esetben – további szükséges tájékoztatást nyújt, többek között a vonatkozó szervek ülésein való részvétele révén.”
            
         2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Luxembourgban, 2011. április 11-én.
      
         
            a Tanács részéről
         
         
            az elnök
         
         PINTÉR S.
      
   
   
      (1)  HL L 317., 2000.12.15., 3. o.
   
      (2)  HL L 287., 2010.11.4., 3. o.
   
      (3)  HL L 247., 2006.9.9., 32. o.
   
      (4)  HL C 66., 2011.3.1., 1. o.
   
      (5)  HL L 78., 2008.3.19., 1. o.
   
      (6)  HL L 248., 2002.9.16., 1. o.
   
      (7)  Az Európai Parlament és a Tanács 1081/2010/EU, Euratom rendelete (2010. november 24.) az Európai Közösségek általános költségvetésére alkalmazandó költségvetési rendeletről szóló, 1605/2002/EK, Euratom tanácsi rendeletnek az Európai Külügyi Szolgálat tekintetében történő módosításáról (HL L 311., 2010.11.26., 9. o.).
   
      (8)  HL L 201., 2010.8.3., 30. o.